
RAPORT COMUN
asupra Propunereii legislative privind completarea Legii nr.307 din 12 iulie 2006 privind apărarea împotriva incendiilor
În conformitate cu prevederile art.95 din Regulamentul Camerei Deputaţilor, republicat, cu modificările și completările ulterioare, Comisia juridică, de disciplină şi imunităţi și Comisia pentru administraţie publică şi amenajarea teritoriului au fost sesizate, spre dezbatere în fond, cu propunerea legislativă privind completarea Legii nr.307 din 12 iulie 2006 privind apărarea împotriva incendiilor, trimisă cu adresa nr. Plx. 170 din data de 13 aprilie 2016 și înregistrată cu nr. 4c-11/537, respectiv cu nr.4c-6/180 din data de 14 aprilie 2016.

Senatul, în calitate de primă Cameră sesizată, a respins iniţiativa legislativă, în şedinţa din data de 5 aprilie 2016.

Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, cu modificările și completările ulterioare,  Camera Deputaţilor este Cameră decizională.

Consiliul Legislativ, prin adresa înregistrată cu nr.1345 din 23 decembrie 2015, a avizat favorabil propunerea legislativă.
Potrivit punctului de vedere transmis, Guvernul României nu susține adoptarea inițiativei legislative.

Propunerea legislativă are ca obiect de reglementare modificarea şi completarea Legii nr.307/2006, în sensul instituirii obligaţiei de a monta instalaţii automate de stingere a incendiilor, pe bază de stropitori, în toate instituţiile publice, baruri, restaurante, cluburi şi oricare alte unităţi economice similare.

În conformitate cu prevederile art.61 și 63 din Regulamentul Camerei Deputaţilor, republicat, cu modificările și completările ulterioare,  membrii Comisiei juridice, de disciplină şi imunităţi și Comisiei pentru administraţie publică şi amenajarea teritoriului au examinat propunerea legislativă în ședințe separate. La întocmirea prezentului raport comun Comisiile au avut în vedere expunerea de motive, avizul favorabil al Consiliului Legislativ, avizul negativ al Comisiei pentru apărare, ordine publică şi siguranţă naţională,  avizul negativ al Comisiei pentru industrii şi servicii și punctul de vedere negative al Guvernului. 
Membrii Comisiei pentru administraţie publică şi amenajarea teritoriului au examinat propunerea legislativă în ședința din 4 octombrie 2016. La lucrările comisiei și-au înregistrat prezența un număr de 20 deputați, din totalul de 20 membri.
La dezbaterea acestei propuneri legislative au participat, în conformitate cu prevederile art.55 și 56 din Regulamentul Camerei Deputaţilor, republicat, cu modificările şi completările ulterioare, în calitate de invitați, doamna Cristina Manda – secretar de stat în cadrul Ministerului Afacerilor Interne și domnul Benone Duduc – colonel în cadrul Inspectoratului General pentru situații de urgență.

În urma examinării propunerii legislative şi a opiniilor exprimate, deputaţii prezenţi la lucrări au hotărât, cu unanimitate de voturi, să transmită Comisiei juridice, de disciplină şi imunităţi un raport preliminar în care se propune respingerea propunerii legislative privind completarea Legii nr.307 din 12 iulie 2006 privind apărarea împotriva incendiilor
Membrii Comisiei juridice, de disciplină şi imunităţi au examinat iniţiativa legislativă în şedinţa din 18 octombrie 2016. La lucrările Comisiei deputații au fost prezenți conform listei de prezență. 
La dezbaterea propunerii legislative au participat, în calitate de invitat, în conformitate cu prevederile art.55 și 56 din Regulamentul Camerei Deputaţilor, republicat, cu modificările şi completările ulterioare, doamna Cristina Manda – secretar de stat în cadrul Ministerului Afacerilor Interne.
Membrii prezenţi la lucrări au hotărât, în urma examinării initiative legislative şi a opiniilor exprimate, cu unanimitate de voturi, să aprobe Raportul preliminar de respingere al Comisiei pentru administraţie publică şi amenajarea teritoriului. 

Membrii celor două comisii sesizate în fond au hotărât, cu unanimitate de voturi, să propună plenului Camerei Deputaţilor un raport de respingere al propunerii legislative privind completarea Legii nr.307 din 12 iulie 2006 privind apărarea împotriva incendiilor, întrucât, actul normativ a cărui modificare se propune, reglementează apărarea împotriva incendiilor și nu domeniul echipării construcțiilor cu anumite sisteme (de stingere a incendiilor în cazul de față), astfel că, din acest punct de vedere, nu se justifică modificarea Legii nr.307/2006. De altfel, semnalăm faptul că ecchiparea construcțiilor cu instalații de stingere a incendiilor este reglementată în Normativul privind securitatea la incendiu a construcțiilor, Partea a II-a – Instalații de stingere, indicative P – 118/2-2013, aprobat prin ordinal ministrului dezvoltării regionale și administrației publice nr.2463/2013.
Totodată, referitor la intenția de modificare a art.13 și 14 din legea aflată în vigoare, precizăm că implementarea acestor măsuri presupune un efort financiar din partea autorităților administrației publice locale, context în care este necesară indicarea mijloacelor financiare pentru acoperirea majorării cheltuielilor în conformitate cu prevederile art.15 din Legea responsabilității fiscal-bugetare nr.69/2010, cu modificările și completările ulterioare, ale art.15 din Legea nr.500/2002 privind finanțele publice locale, cu modificările și completările ulterioare, precum și ale Legii nr.273/2006 privind finanțele publice locale, cu modificările și completările ulterioare.
În raport cu obiectul şi conţinutul său, proiectul de lege face parte din categoria legilor ordinare.

